สยามซิตี้ดันเบี้ยโตเพิ่ม45%
สยามซิตี้ประกันภัย ฮึดครึ่งปีหลังโต 45% ดันเบี้ยผ่านนักเรียน รุกไมโครอินชัวรันส์
11 ส.ค. 2558

สยามซิตี้ประกันภัย ฮึดครึ่งปีหลังโต 45% ดันเบี้ยผ่านนักเรียน รุกไมโครอินชัวรันส์
นายศิริลักษณ์ เมืองศรี กรรมการผู้จัดการ บริษัท สยามซิตี้ประกันภัย เปิดเผยว่า ในช่วงครึ่งปีหลังนี้บริษัทตั้งเป้าการเติบโตของเบี้ยทั้งหมดอยู่ที่ 45% เมื่อเทียบกับปีที่แล้ว โดยแบบประกันภัยนักเรียนใน “โครงการโรงเรียนอุ่นใจ” ยังคงเป็นแบบประกันภัยที่ทำรายได้หลัก ขณะนี้มีโรงเรียนที่เลือกทำประกันภัยกับโครงการโรงเรียนอุ่นใจประมาณ 5,000 แห่งทั่วประเทศ ให้ความคุ้มครองนักเรียน นักศึกษา ประมาณ 5 ล้านคน
นอกจากนี้ บริษัทยังเน้นแบบประกันไมโครอินชัวรันส์ คือ ประกันภัยอุบัติเหตุส่วนบุคคลแบบพิเศษพลัส สำหรับรายย่อย หรือที่รู้จักกันในชื่อ “ประกันลุ้นล้าน” ซึ่งได้ร่วมเป็นพันธมิตรกับบริษัท ไปรษณีย์ไทย จัดทำขึ้น ค่าเบี้ยเพียง 365 บาท/ปี วงเงินความคุ้มครองสูงสุด 2.5 แสนบาท โดยปีนี้ตั้งเป้าเพิ่มยอดขายขึ้น 5 เท่า หรือประมาณ 5 แสนกรมธรรม์ เมื่อเทียบกับปีก่อนที่ขายได้ 1 แสนกรมธรรม์เนื่องจากประชาชนเริ่มรู้จักประกันลุ้นล้านมากขึ้น และสาขาของไปรษณีย์ก็มีอยู่ทั่วประเทศ 
“เรายังมุ่งเน้นไปที่แบบประกันไมโครอินชัวรันส์ด้วย เพราะเป็นกลุ่มที่ยังมีศักยภาพและสามารถขยายตลาดได้ โดยมีอีก 3 แบบ ไม่ว่าจะเป็นแบบประกันภัยอุบัติเหตุเดินทางอุ่นใจ แบบประกันภัยอุบัติเหตุสุขใจ และแบบประกันภัยสยามแคนเซอร์และอุบัติเหตุสำหรับรายย่อย โดยบริษัทได้ใช้ช่องทางขายผ่านที่ทำการไปรษณีย์ทุกสาขาเป็นหลัก เนื่องจากเป็นช่องทางใหญ่ สามารถเข้าถึงกลุ่มคนรากหญ้าได้ง่ายและทั่วถึง” นายศิริลักษณ์ กล่าว
ทั้งนี้ บริษัทเห็นว่าตลาดกลุ่มนี้ยังสามารถเติบโตได้อีกมาก โดยเฉพาะในช่วงที่ภาวะเศรษฐกิจชะลอตัวเช่นนี้ ไมโครอินชัวรันส์จึงเป็นอีกทางเลือกหนึ่งที่น่าสนใจสำหรับผู้ที่อยากมีหลักประกันเพื่อความมั่นคงของครอบครัว เพราะมีเบี้ยไม่สูง เพียงไม่เกิน 1,000 บาท/ปี และยังมีเงื่อนไขที่เข้าใจง่าย ไม่ซับซ้อน หากมีการประชาสัมพันธ์ให้ประชาชนเข้าใจ และเห็นความสำคัญของการทำประกันภัย ก็มีโอกาสที่ปีนี้ยอดกรมธรรม์จะถึง 1 ล้านฉบับ ตามที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ตั้งเป้าไว้ 
สำหรับภาพรวมไมโครอินชัวรันส์ในครึ่งปีแรก มียอดกรมธรรม์ที่มีผลบังคับทั้งสิ้น 533,359 ฉบับ คิดเป็น 53.8% ของเป้าที่ คปภ.ตั้งไว้ 1 ล้านฉบับ แบ่งเป็นยอดขายจากธุรกิจประกันชีวิต 59,162 ฉบับ ธุรกิจประกันวินาศภัย 370,928 ฉบับ และกรมธรรม์ประกันภัย 200 จำนวน 103,269 ฉบับ เบี้ยประกันภัย 20.6 ล้านบาท และมีค่าสินไหมทดแทนต่อเบี้ยประกันภัยรับ 38%